Kummenti ta' introduzzjoni Il-Ħamis li għadda, sejjaħt Kunsill Ewropew speċjali biex l-Unjoni Ewropea, l-istati membri tagħha u l-istituzzjonijiet tagħha jingħaqdu flimkien bi tweġiba għas-sitwazzjoni drammatika fil-Mediterran Ċentrali. Iltqajna erbat ijiem wara li 800 persuna tilfu ħajjithom fuq il-baħar, u kif tafu dawn ma kinux l-uniċi mwiet fl-aħħar ġimgħat. Il-mexxejja qablu b'mod unanimu li hemm bżonn naġixxu b'mod konkret u rapidu. Sfida fin-Nofsinhar mhijiex biss sfida għan-Nofsinhar tal-Ewropa iżda għall-Ewropa kollha. U ma għandna l-ebda illużjoni. Għandna quddiemna sajf diffiċli. Il-prijorità tibqa' li nsalvaw ħajjet in-nies innoċenti. Iżda dan ma jinkludix biss is-salvataġġ tan-nies fuq il-baħar. Fuq perjodu qasir ifisser wkoll, u din tista' tkun l-aktar ħaġa importanti, li min jiffaċilita d-dħul klandestin tal-migranti ma jitħalliex jipperikola eluf ta' ħajjiet oħra. Dan ifisser li għandha tingħata għajnuna lill-pajjiżi ta' oriġini tal-migranti, il-pajjiżi li jgħaddu minnhom u dawk l-istati membri li jseffqu wiċċhom mal-ikbar pressjoni migratorja jingħataw għajnuna u jkunu involuti. Fl-aħħar nett, jeħtieġ li nżidu l-isforzi magħqudin tagħna biex ngħinu lin-nies li jeħtieġu asil politiku. Il-mexxejja qablu dwar azzjoni f'erba' oqsma ewlenin. L-ewwel nett, aħna ser nikkonfrontaw lit-traffikanti tal-migranti u lill-persuni li jiffaċilitaw id-dħul klandestin tagħhom. Fl-Afrika ta' Fuq u mkejjen oħra, il-persuni li jiffaċilitaw id-dħul klandestin tal-migranti huma ċiniċi, mingħajr ħniena u ħafna drabi vjolenti. Dawn jieħdu l-flus li dawn in-nies iddisprati jkunu faddlu tul ħajjithom u jħalluhom jegħrqu fil-baħar. Agħar minn hekk, iqiegħdu intenzjonalment il-bastimenti f'sitwazzjonijiet perikolużi. Il-mexxejja talbu lir-Rappreżentant Għoli biex tipproponi azzjonijiet, inkluża operazzjoni possibbli tal-PSDK, biex jiġu identifikati, maqbuda u meqruda l-bastimenti ta' dawk li jiffaċilitaw id-dħul klandestin tal-migranti qabel ma jintużaw. Jeħtieġ li nieħdu azzjoni f'konformità mad-dritt internazzjonali u hemm bosta aspetti li għad trid issir ħidma fuqhom. L-Istati Membri ser iżidu wkoll il-kooperazzjoni kontra n-netwerks tal-persuni li jiffaċilitaw id-dħul klandestin tal-migranti billi jaħdmu permezz tal-Europol, u billi jibagħtu uffiċjali tal-immigrazzjoni f'pajjiżi terzi. It-tieni nett, qbilna li nittripplaw ir-riżorsi finanzjarji disponibbli għall-operazzjonijiet fil-fruntieri tagħna fil-Mediterran - Triton u Poseidon - u li nsaħħu bil-kbir il-kapaċità operazzjonali tagħhom. Waqt il-Kunsill Ewropew, aktar minn 20 mexxej wegħdu appoġġ sinifikanti inklużi ħelikopters u ajruplani ta' sorveljanza, esperti, dgħajjes tal-għassa u bastimenti navali. Fil-fatt, il-mexxejja kollha esprimew li lesti jgħinu. Dan ifisser li l-operazzjonijiet tagħna ser iwettqu l-mandati tagħhom aktar malajr u aħjar, u jsalvaw aktar ħajjiet. L-aħjar mod kif nipproteġu l-persuni milli jegħrqu hu li nagħmlu ċert li, l-ewwel u qabel kollox, ma jirkbux fid-dgħajjes. Ftit li xejn hemm Libjani fost il-migranti. Għalhekk, aħna ser ngħinu lill-pajjiżi ta' madwar il-Libja - it-Tuneżija, l-Eġittu, is-Sudan, il-Mali u n-Niġer fost l-oħrajn - biex jissorveljaw u jikkontrollaw il-fruntieri tal-art u r-rotot tal-ivvjaġġar. Dan ifisser li nibbażaw fuq l-operazzjonijiet attwali tal-PSDK fir-reġjun biex tingħata għajnuna fil-ġestjoni tal-fruntieri. Dan ifisser ukoll li naħdmu b'mod aktar intensiv fil-qafas reġjonali eżistenti u mas-sħab Afrikani dwar kwistjonijiet bħall-għajnuna fl-iżvilupp, il-ġlieda kontra t-traffikar u l-protezzjoni tar-refuġjati. Il-Prim Ministru Muscat ġentilment offra li jospita summit konġunt f'Malta bejn l-Unjoni Ewropea u l-pajjiżi ewlenin ikkonċernati. L-element finali kien il-ħtieġa li jsir aktar fir-rigward tal-protezzjoni tar-refuġjati. Ilkoll nafu li dan huwa dibattitu diffiċli u sensittiv. Madankollu, għamilna xi ftit progress. Dan jinkludi l-implimentazzjoni sħiħa u effettiva tas-Sistema Ewropea Komuni tal-Asil biex niżguraw l-istess standards fl-Istati Membri kollha, żieda fl-għajnuna ta' emerġenza lill-istati membri l-aktar esposti, u li jintbagħtu ta' timijiet ta' appoġġ biex jgħinu fl-ipproċessar tat-talbiet għall-asil. Il-mexxejja qablu wkoll li jistabbilixxu l-ewwel proġett pilota volontarju dwar ir-risistemazzjoni fl-UE kollha u li jesploraw mekkaniżmi għar-rilokazzjoni b'emerġenza fl-Unjoni. Il-ġimgħa li għaddiet, il-mexxejja ma kellhomx l-illużjoni li din is-sitwazzjoni tista' tkun solvuta mingħajr stabbiltà u amministrazzjoni li tiffunzjona fil-Libja. Fuq il-fruntiera tagħna għandna ġar mingħajr ordni pubbliku u mingħajr gvern ma' min naħdmu. Sakemm ma jinbidel xejn, jeħtieġ li nkomplu nirreaġixxu għas-sitwazzjoni u ntaffu t-tbatija kull fejn ikun possibbli. Il-Kummissjoni, il-Kunsill u r-Rappreżentant Għoli qed jiffinalizzaw pjan direzzjonali li jistabbilixxi azzjonijiet preċiżi, skeda ta' żmien preċiża u responsabbiltà ċara għal dak li l-mexxejja qablu dwaru l-ġimgħa li għaddiet. Abbażi ta' dan, il-mexxejja ser jerġgħu lura għall-kwistjoni f'Ġunju biex jivvalutaw il-progress. Kummenti ta' għeluq Is-sitwazzjoni fil-Mediterran hija ferm drammatika u frustranti għal kulħadd. Kulħadd - mhux biss dawk preżenti f'din il-kamra - iżda anke l-mexxejja fil-kariga fl-Ewropa kollha tqanqlu minn din it-traġedja u l-livell ta' tbatija umana involuta. Ma kinitx l-Ewropa li kkawżat din id-diżgrazzja. Din hija kkawżata mill-faqar, mill-gwerra, mill-instabbiltà, minn stati li qed ifallu u minn żieda kbira fil-popolazzjoni fl-Afrika. Naturalment, mhuwiex aċċettabbli li jmutu mijiet ta' nies waqt li jippruvaw jaqsmu l-baħar lejn l-Ewropa. Lanqas ma nistgħu niftħu l-bibien tagħna lil kulħadd. Din hija d-dilemma li nridu naffrontaw fix-xhur li ġejjin, irridu nittrattawha bl-aħjar mod u bl-aktar mod uman possibbli. Għal dawn il-problemi jeżistu soluzzjonijiet aktar fit-tul, bħal għajnuniet għall-iżvilupp aktar immirati, iżda għalissa l-isforzi tagħna kienu kkonċentrati fuq is-salvataġġ tal-ħajjiet. Qed inżidu minnufih il-kapaċità ta' tfittxija u salvataġġ tal-operazzjonijiet fil-fruntieri tal-UE fil-Mediterran. Ara eżattament fejn Triton wettqet operazzjonijiet ta' salvataġġ. Tkun tista' tara kemm diġà resqu qrib il-Libja. L-ambitu ta' dawn il-missjonijiet ser jiżdied skont iż-żieda enormi fir-riżorsi. U fil-ġranet li ġejjin, Frontex ser tiddiskuti mal-awtoritajiet Taljani dwar tkabbir fiż-żona prinċipali tal-għassa. Ser nieħdu passi kontra dawk li jiffaċilitaw id-dħul klandestin, dawk li huma tassew ħatja, kriminali fil-fatt, u diġà bgħatna messaġġ importanti dwar ir-rieda tagħna li naġixxu. Qed insiru serji fir-rigward tal-kooperazzjoni mal-pajjiżi ta' oriġini u ta' transitu, inkluż billi nistiednu lill-mexxejja Afrikani relevanti għal summit f'Malta. U mxejna 'l quddiem fid-dibattitu diffiċli dwar ir-risistemazzjoni, ir-rilokazzjoni u l-ħtieġa li jkun hemm sistema Ewropea għall-asil li tiffunzjona aħjar. Għeżież kollegi, skont bosta interventi, ġie deċiż ftit wisq fil-laqgħa tagħna tal-ġimgħa li għaddiet. Il-Prim Ministru Renzi wara l-laqgħa qal, u nikkwota, "L-Ewropa uriet impenn serju. Għall-ewwel darba, hemm approċċ strateġiku kondiviż.". Bl-istess mod, Joseph Muscat minn Malta wkoll qal: "Hemm sens ġdid ta' determinazzjoni. Dak li ġara l-ġimgħa li għaddiet biddel b'mod definittiv l-atmosfera fil-Kunsill Ewropew u fl-istati membri.". F'dan il-każ, ser nirrispetta l-opinjonijiet tal-mexxejja tal-pajjiżi l-aktar milquta. Grazzi